****

โรงเรียนบ้านบน

๒๗๑ ม.๒ อ.กุยบุรี ต.กุยบุรี

จ.ประจวบคีรีขันธ์ ๗๗๑๕๐

๙ ธันวาคม ๒๕๖๗

เรื่อง ขอความอนุเคราะห์จัดทำระบบสารสนเทศเพื่อการติดตามพฤติกรรมและผลการเรียนของนักเรียน

เรียน คณบดีคณะอุตสาหกรรมและเทคโนโลยี

ด้วยโรงเรียนบ้านบนมีความประสงค์ที่จะพัฒนาระบบสารสนเทศเพื่อการติดตามพฤติกรรมและผลการเรียนของนักเรียน เพื่อใช้ในการบริหารจัดการข้อมูลของนักเรียนอย่างมีประสิทธิภาพและทันสมัย รองรับการทำงานของครูผู้สอน ผู้ปกครอง และนักเรียน โดยระบบนี้ช่วยเพิ่มความสะดวกในการจัดการข้อมูล การติดตามผลการเรียน พฤติกรรมและการเข้าชั้นเรียนของนักเรียน ตลอดจนสนับสนุนการตัดสินใจและการแก้ไขปัญหาเชิงบวก โดยมีวัตถุประสงค์ ๑) เพื่อสนับสนุนการทำงานของครูผู้สอนในการบันทึกและตรวจสอบผลการเรียน พฤติกรรม และการเข้าชั้นเรียนของนักเรียน ๒) เพื่อให้ผู้ปกครองสามารถเข้าถึงข้อมูลผลการเรียน พฤติกรรมและการเข้าชั้นเรียนของบุตรหลานได้อย่างรวดเร็ว ๓) เพื่อพัฒนาการบริหารจัดการข้อมูลในโรงเรียนให้มีประสิทธิภาพสูงสุด

ในการนี้ โรงเรียนบ้านบน เล็งเห็นศักยภาพของสาขาวิชาเทคโนโลยีสารสนเทศและนวัตกรรมดิจิทัล คณะอุตสาหกรรมและเทคโนโลยี มหาวิทยาลัยเทคโนโลยีราชมงคลรัตนโกสินทร์ วิทยาเขตวังไกลกังวล ที่มีความเชี่ยวชาญในด้านการพัฒนาระบบสารสนเทศและเทคโนโลยีที่ทันสมัย จึงขอความอนุเคราะห์จากท่านผู้เกี่ยวข้อง ในการสนับสนุนทรัพยากรหรืองบประมาณที่จำเป็นสำหรับการพัฒนาระบบสารสนเทศเพื่อการติดตามพฤติกรรมและผลการเรียนของนักเรียน เพื่อให้สามารถนำไปใช้งานได้อย่างมีประสิทธิภาพและส่งเสริมคุณภาพการศึกษาอย่างยั่งยืน

จึงเรียนมาเพื่อโปรดพิจารณา และขอขอบพระคุณเป็นอย่างสูงมา ณ โอกาสนี้

ขอแสดงความนับถือ

(นายสัมฤทธิ์ แป้นทอง)

ผู้อำนวยการโรงเรียนบ้านบน